కారు నుంచి రోడ్డుపై చెత్తపడేసిన వ్యక్తికి.. ఆ పిల్లాడు భలే బుద్ధి చెప్పాడు WATCH LIVE TV
మెప్పించ‌ని ఐసీఐసీఐ బ్యాంకు
ప్రైవేటు రంగ బ్యాంకింగ్‌ దిగ్గజం ఐసీఐసీఐ బ్యాంక్‌ నికర లాభం గత ఆర్థిక సంవత్సరం జనవరి-మార్చి క్వార్టర్‌(2017-18, క్యూ4)లో 45 శాతం తగ్గింది.
Samayam Telugu | Updated:
May 8, 2018, 11:51AM IST
ఐసీఐసీఐ బ్యాంకు
ప్రైవేటు రంగ బ్యాంకింగ్‌ దిగ్గజం ఐసీఐసీఐ బ్యాంక్‌ నికర లాభం గత ఆర్థిక సంవత్సరం జనవరి-మార్చి క్వార్టర్‌(2017-18, క్యూ4)లో 45 శాతం తగ్గింది. అంతకు ముందు ఆర్థిక సంవత్సరం(2016-17) క్యూ4లో రూ.2,083 కోట్లుగా ఉన్న నికర లాభం(కన్సాలిడేటెడ్‌) గత ఆర్థి క సంవత్సరం క్యూ4లో రూ.1,142 కోట్లకు తగ్గిందని ఐసీఐసీఐ బ్యాంక్‌ వెల్లడించింది. మొండి బకాయిలు 17% పెరగడంతో కేటాయింపులు 85% ఎగిశాయని దీంతో నికర లాభం ఈ స్థాయిలో తగ్గిందని మార్కెట్ నిపుణులు విశ్లేషిస్తున్నారు. బ్యాంక్‌ మొత్తం ఆదాయం రూ.28,603 కోట్ల నుంచి రూ.33,760 కోట్లకు చేరింది. రూ.2 ముఖ విలువ గల ఒక్కో షేర్‌కు రూ.1.50 డివిడెండ్‌ను ఇవ్వనున్నామని బ్యాంక్‌ తెలిపింది. దీనికి రికార్డ్‌ డేట్‌ను తర్వాత ప్రకటిస్తామని తెలిపింది.
ఐసీఐసీఐ బ్యాంకు
పెరిగిన నిక వడ్డీ ఆదాయం
కాగా, బ్యాంక్‌ ఫలితాలు దాదాపు అంచనాలకు అనుగుణంగానే ఉన్నాయి. ఐసీఐసీఐ బ్యాంక్‌ సీఈఓ చందా కొచ్చర్‌.. కొన్ని కంపెనీలకు రుణాలచ్చి ప్రతిగా ప్రతిఫలాలు పొందారన్న ఆరోపణలు బలంగా వస్తున్న నేపథ్యంలో ఈ ఫలితాలపై ఆసక్తి నెలకొంది. అయితే, మేనేజ్‌మెంట్‌ మార్పు గురించి బ్యాంక్‌ ఎలాంటి ప్రకటన చేయలేదు. మార్కెట్‌ ముగిసిన తర్వాత ఆర్థిక ఫలితాలు వచ్చాయి. గత ఆర్థిక సంవత్సరం జనవరి-మార్చి క్వార్టర్లో బ్యాంక్‌ స్టాండలోన్‌ నికర లాభం రూ.2,025 కోట్ల నుంచి సగం తగ్గి రూ.1,020 కోట్లకు చేరింది. మొత్తం ఆదాయం మాత్రం రూ.16,586 కోట్ల నుంచి రూ.19,943 కోట్లకు పెరిగింది. నికర వడ్డీ ఆదాయం రూ.5,962 కోట్ల నుంచి రూ.6,022 కోట్లకు, నికర వడ్డీ మార్జిన్‌(ఎన్‌ఐఎమ్‌) 3.14 శాతం నుంచి 3.24 శాతానికి పెరిగాయి. వడ్డీయేతర ఆదాయం రూ.3,017 కోట్ల నుంచి 88 శాతం వృద్ధితో రూ.5,679 కోట్లకు పెరిగింది. గత క్యూ4లో ఐసీఐసీఐ సెక్యూరిటీస్‌ ఐపీఓలో భాగంగా ఐసీఐసీఐ సెక్యూరిటీస్‌లో 20.78 శాతం వాటాకు సమానమైన ఈక్విటీ షేర్లను రూ.3,480 కోట్లకు విక్రయించామని, దీంతో వడ్డీయేతర ఆదాయం ఈ స్థాయిలో పెరిగిందని బ్యాంక్‌ తెలిపింది. కాగా గత ఆర్థిక సంవత్సరం క్యూ2లో ఐసీఐసీఐ లాంబార్డ్‌ జనరల్‌ ఇన్సూరెన్స్‌లో 7% వాటాను రూ.2,099 కోట్లకు విక్రయించింది.